— Фарміраванне асобы і яе паспяховая адаптацыя ў сучасным свеце залежаць ад адукацыйных паслуг школы, у тым ліку пачатковай, асноўная задача якой заключаецца ў агульным разумовым і сацыяльным развіцці дзяцей, — гаворыць настаўніца пачатковых класаў Людміла Сямёнаўна Леанавец з Пагранічнай сярэдняй школы Камянецкага раёна. — У адрозненне ад старшых вучняў малодшыя школьнікі праяўляюць больш высокую цікавасць да з’яў навакольнага жыцця і нават выбару будучай прафесіі. Безумоўна, ён не з’яўляецца для іх актуальнай задачай, але падчас мэтанакіраванай і сістэматычнай прафарыентацыйнай работы дзеці пашыраюць уяўленні пра навакольны свет і праз пазнанне яго складанасці і разнастайнасці адкрываюць уласнае “Я”. Імкненне да пазнання навакольнага свету і сябе закладзена ў прыродзе малодшых школьнікаў, якія ў гульнявой дзейнасці мадэлююць рэчаіснасць. У гульнях прафарыентацыйнага зместу праяўляецца іх суб’ектыўная пазіцыя, развіваюцца ўяўленні пра сябе, свае якасці і магчымасці.